India News: नीदरलैंड में महात्मा गांधी की 150वीं जयंती पर अंहिसा मार्च समेत कई आयोजन - many events in the netherlands, including the anhisa march on the 150th birth anniversary of mahatma gandhi | Navbharat Times
ELECTION_TOPBAND_1579807919423
many events in the netherlands, including the anhisa march on the 150th birth anniversary of mahatma gandhi
भाषा | Updated: 06 Oct 2019, 05:15:00 PM IST
द हेग, छह अक्टूबर (भाषा) नीदरलैंड में महात्मा गांधी की 150वीं जयंती पर अहिंसा मार्च और प्रदर्शनी समेत कई कार्यक्रम आयोजित किए गए। नीदरलैंड में भारतीय दूतावास ने गांधी अहिंसा फाउंडेशन और अन्य समूहों के साथ एक साइकिल रैली, स्मृति सभा और विद्यालय संपर्क कार्यक्रम आयोजित किया। कार्यक्रमों की शुरुआत 29 सितंबर को साइकिल रैली से हुई । भारतीय दूतावास ने एक बयान में कहा कि खराब मौसम के बावजूद बच्चों समेत बड़ी संख्या में साइकिल के शौकीन लोग गांधीवादी दर्शनों की सादगी और प्रासंगिकता के प्रति जागरुकता फैलाने के लिये नीदरलैंड में भारत के राजदूत वेणु राजमौनी तथा गांधी अहिंसा फाउंडेशन के नेताओं के साथ रैली में शामिल हुए। साइकिल रैली द हेग की सड़कों से गुजरी। इसके अलावा राजदूत राजमौनी ने एक अक्टूबर को द हेग के सिटी हॉल के प्रांगण में "लाइफ एंड मैसेज ऑफ गांधी" को लेकर चार दिवसीय प्रदर्शनी का भी उद्घाटन किया। वहीं 24 सितंबर से तीन अक्टूबर के बीच स्वंयसेवक "फॉलो द महात्मा" अभियान को लेकर नीदरलैंड के 28 विद्यालयों और 2400 से अधिक छात्रों के बीच पहुंचे और गांधी के अहिंसा के संदेश और वर्तमान विश्व में इसकी प्रासंगिकता के बारे में चर्चा की। बापू के संदेशों के प्रसार के लिए शहर में अहिंसा मार्च निकाला गया। यह लगातार तीसरा वर्ष है जब द हेग में अंहिसा मार्च निकाला गया। अहिंसा मार्च में 300 स्कूली बच्चों और 150 लोगों ने शिरकत की। भारतीय राजदूत राजमौनी ने दो अक्टूबर को द हेग के हरित क्षेत्र और नीदरलैंड के सबसे पुराने वनों में से एक 'हागसे बोस' में एक प्रतीकात्मक लाल बीच का पेड़ लगाया।(यह आर्टिकल एजेंसी फीड से ऑटो-अपलोड हुआ है। इसे नवभारतटाइम्स.कॉम की टीम ने एडिट नहीं किया है।)
Web Title many events in the netherlands, including the anhisa march on the 150th birth anniversary of mahatma gandhi(News in Hindi from Navbharat Times , TIL Network)